

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄԻՆ**

**ՂԵԿԱՎԱՐ**

Հ Ր Ա Մ Ա Ն

27 հունվարի 2025 թվականի N 43-Ա

**ՆԵՐՄՈՒԾՈՒՄԸ ԺԱՄԱՆԱԿԱՎՈՐԱՊԵՍ ՉԹՈՒՅԼԱՏՐԵԼՈՒ ՄԱՍԻՆ**

Ղեկավարվելով «Եվրասիական տնտեսական միության մասին» պայմանագրի 56-րդ հոդվածի 4-րդ մասով, Վարչապետի՝ 2019 թվականի դեկտեմբերի 19-ի N 1940-Լ որոշման հավելվածի 19-րդ կետի 7-րդ ենթակետով, հիմք ընդունելով Մոլդովայի Հանրապետությունում, Գերմանիայի Դաշնային Հանրապետությունում, Լեհաստանում, Լատվիայի Հանրապետությունում և Բուլղարիայի Հանրապետությունում արձանագրված խոզերի աֆրիկական ժանտախտ հիվանդության վերաբերյալ Կենդանիների առողջության համաշխարհային կազմակերպության (OIE) պաշտոնական կայք էջում հրապարակված տեղեկատվությունը, Սննդամթերքի անվտանգության տեսչական մարմնի ղեկավարի տեղակալ Տիգրան Պետրոսյանի 2025 թվականի հունվարի 27-ի թիվ Ն/1280-2025 զեկուցագիրը, արձանագրված խոզերի աֆրիկական ժանտախտ հիվանդության մուտքը Հայաստանի Հանրապետություն կանխելու նպատակով՝

***Հ Ր Ա Մ Ա Յ ՈՒ Մ ԵՄ`***

1. Սննդամթերքի անվտանգության տեսչական մարմնի անասնաբուժության վարչության, սահմանային պետական վերահսկողության համակարգման բաժնի, սահմանային պետական վերահսկողության բաժինների պետերին՝ 2025 թվականի հունվարի 27-ից չթույլատրել Մոլդովայի Հանրապետությունից, Գերմանիայի Դաշնային Հանրապետությունից, Լեհաստանից, Լատվիայի Հանրապետությունից և Բուլղարիայի Հանրապետությունից կենդանի խոզերի, նրանց գենետիկական նյութերի, խոզի մսի և այլ սննդային մսային հումքի, վայրի խոզի մսի, իրենց բաղադրության մեջ խոզի միս պարունակող պատրաստի արտադրանքների, եղջյուրակճղակային, կաշվե, աղիքային հումքի, խոզաստևի, որսորդական հաղթանշանների, խոզերի կերակրման համար բոլոր տեսակի կերերի և լրացակերերի (բացառությամբ սինթետիկ և քիմիական նյութեր պարունակող լրացակերերի) Հայաստանի Հանրապետություն ներմուծումը՝ մինչև Կենդանիների առողջության համաշխարհային կազմակերպության (OIE) պաշտոնական կայք էջում այդ երկրներում խոզերի աֆրիկական ժանտախտ հիվանդության վերացման մասին տեղեկատվության հրապարակումը:

2․ Սույն հրամանի գործողությունը չի տարածվում սույն հրամանի 1-ին կետում նշված երկրներից մինչև 2025 թվականի հունվարի 27-ը արտահանված և Հայաստանի Հանրապետություն ներմուծվող սույն հրամանի 1-ին կետում նշված ապրանքների վրա։

**Ա. ԴԱՆԻԵԼՅԱՆ**



2025 թ. հունվարի 27

ք. Երևան